钦定古今图书集成/理学汇编/学行典/第075卷 > 朱子全书 > 《苏黄门老子解辩》
## 钦定古今图书集成/理学汇编/学行典/第075卷 > 朱子全书 > 《苏黄门老子解辩》

苏氏曰：天道不可言，可言者皆其似者也。达者因似
以识真，而昧者执似以陷于伪。愚谓圣人之言道曰：
“君臣也，父子也，夫妇也，昆弟也，朋友之交也。”不知此
言道耶，抑言其似者而已耶？执此而行，亦有所陷者
耶？然则道岂真不可言。但人自不识道与器之未尝
相离也，而反求之于昏默无形之中，所以为是言耳。

又

苏氏曰：“老子示人以道而薄于器，以为学者惟器之
知，则道隐矣，故绝仁义，弃礼乐以明道。”愚谓道者仁
义礼乐之总名，而仁义礼乐，皆道之体用也，圣人之
修仁义，制礼乐，凡以明道故也。今曰绝仁义，弃礼乐
以明道，则是舍二五而求十也，岂不悖哉！